text: Her åbner BR butikker igen
  20 februar 2019 kl. 09.41
  Salling Group genopliver butikker i legetøjskæden BR i 11 byer. 2 af dem her i Syd- og Sønderjylland.
  Salling Group har sat navn på de første 15 steder, hvor legetøjskæden BR genopstår. Kæden, der var en del af den konkursramte Top-Toy, bliver drevet videre i 11 byer i første omgang.
  Vejle og Sønderborg får igen en BR-butik, mens de øvrige jyske butikker åbnes i Aalborg, Aarhus, Herning og Sønderborg, mens fynboerne kan handle i en BR-butik i Rosengårdscenteret i Odense.
  I Vejle fortsætter legetøjssalget i indkøbscentret Bryggen og i Sønderborg i Stenager Centret - begge steder i tidligere Toy"R"Us-butikker.  I Sønderborg blev Toy"R"Us  åbnet i september og lukkede kun 92 dage senere ved BRs konkurs.
  Salling Group, der nok bedst er kendt for Salling Stormagasiner og kæderne Føtex, Netto og Bilka, købte brandet til BR og varelageret ud af ruinerne af Top-Toy.
  
  Vejle-direktør i spidsen
  Tirsdag blev det oplyst, at det bliver Salling Groups Charlotte From, der er fra Vejle, som skal stå i spidsen for at drive kæden.
  - Vi arbejder benhårdt på at blive klar med de nye BR-butikker. Ikke mindst skal vi have ansat mindst 300 nye kolleger, som skal kunne begejstre børn og deres forældre - samtidig med at de leverer service i særklasse, siger hun i en pressemeddelse.
  De 300 nye ansatte skal ansættes i 25 butikker, hvor de resterende vil blive præsenteret senere på foråret. Mere end 700 mistede jobbet, da Top-Toy gik konkurs.
  Her åbner 15 af de i alt cirka 25 BR-butikker
  Aalborg, AlgadeAarhus, Bruuns GalleriRoskilde, Ro’s TorvHillerød, SlotsarkaderneVejle, BryggenOdense, RosengårdcentretSlagelse, JapanvejNykøbing F, Guldborgsund CenteretHerning, EngdahlsvejSønderborg, StenagerKøbenhavn, FisketorvetKøbenhavn, VimmelskaftetKøbenhavn, FieldsFrederiksberg, Frederiksberg CentretRødovre, Rødovre Centrum
  
  